Янко Янев (писател)
Янко Янев е български философ, поет, и есеист с националсоциалистически възгледи.

Биография 
Янко Янев е роден в Пещера на 20 ноември 1900 г. През 1919 г. заминава за Германия, за да следва драматургия, но се ориентира към изучаване на философия и история. Учи в Лайпциг, Фрайбург и Хайделберг. Завършва като доктор по философия с дисертация на тема „Живот и свръхчовек“.

След завръщането си в България работи в библиотеката на Софийски университет от 1923 г. За известно време е завеждащ културния отдел към Министерството на народното просвещение.

След 1934 г. се установява за постоянно в Германия, където чете лекции в Берлинския университет по културна история на България.

Загива по време на англо-американските бомбардировки на Дрезден през Втората световна война на 13/14 февруари 1945 г.

Философия и творчество 
Неговите философски възгледи се формират под въздействието на Хегел. Привърженик е на индивидуализма в българска литература (пише и издава статии и монографии за Димо Кьорчев, публикува статии за д-р Кръстьо Кръстев и Пейо Яворов); проповядва философията на Ницше, а част от творбите му са настолни четива за нацистки младежки организации в Германия и след Втората световна война са забранени.

Янев е интерпретатор на немския класицизъм и романтизъм – автор е на публикации за Г. Е. Лесинг, Р. М. Рилке, Х. фон Клайст в списанията „Българска мисъл“ и „Златорог“). Автор е, също така, на книги с поезия, есеистика, философия.

Библиография

На български 
 „Антихрист“ (1926)
 „Върху ирационалното в историята. Опит върху проблемата за историята с оглед към логиката на Хегел“ (1927; 1996)
 „Хегел. Личност, съдба, философия“ (1928; 1996)
 „Хераклит Тъмния. Пророкът от Ефес“ (1928)
 „Димо Кьорчев. Художествена биография“ (1932)
 „Петър Чаадаев. Личност и философия“ (1932)
 „Героичният човек“ (1934)
 „Образът на младото поколение“ (1935)

На немски 

 „Der Mythos auf dem Balkan“ (1936)
 „Sudosteuropa und der deutsche Geist“ (1938)
 „Demonie des Jahrhunderts“ (1939)
 "Zwischen Abend und Morgen, eine Balkanrhapsodie" (1943)

За него 
 Димитър Цацов. „Българският Дионисиев комплекс“. Велико Търново, Фабер, 2008 ISBN 978-954-775-857-5

Източници

Външни препратки 

 Таня Гергова – Янко Янев. Библиография

Български поети
Български философи
Философи от 20 век
Български библиотекари
Българи в Берлин
Българи в Дрезден
Родени в Пещера
Починали в Дрезден
Загинали през Втората световна война